Ástandið á evrusvæðinu versnar stöðugt-vita Jóhanna og Össur af því? - Leiðari - Evrópuvaktin
Ástandið á evru­svæðinu versnar stöðugt-vita Jóhanna og Össur af því?
23. júlí 2012 klukkan 10:07
Staðan á evrusvæðinu versnar stöðugt. Gagnstætt því, sem einhverjir héldu og fréttastofa RÚV kynnti sem tímamótasamkomulag virðist leiðtogafundur ESB-ríkjanna og síðar næturfundur leiðtoga evruríkjanna í lok júní engu hafa skilað. Þvert á móti hefur ástandið versnað stöðugt síðan.
Nú er svo komið að þolinmæði leiðtoga annarra evruríkja gagnvart Grikklandi virðist þrotin. Um helgina töluðu bæði utanríkisráðherra og fjármálaráðherra Þýzkalands á þann veg, að lengra yrði ekki gengið til móts við Grikki. Einn af leiðtogum hinnar nýju ríkisstjórnar í Grikklandi varaði fólk við því í sjónvarpsviðtali í gærmorgun að sú hætta væi ekki liðin hjá að Grikkir yrðu að yfirgefa evrusvæðið.
Til viðbótar koma fréttir þýzka tímaritsins Der Spigel, sem ekki hafa verið staðfestar, þess efnis, að Alþjóða gjaldeyrissjóðurinn hafi látið það berast að sjóðurinn muni ekki taka þátt í frekari lánveitingum til Grikklands.
Enn alvarlegra er þó ástandið á Spáni, sem er eitt stærsta efnahagskerfið innan evrusvæðisins. Á föstudag fór ávöxtunarkrafan á 10 ára spænsk skuldabréf upp í 7,28% og í morgun, mánudagsmorgun var hún komin upp í 7,55%. Það er algerlega óhugsandi að spænska ríkið geti staðið undir slíkum fjármögnunarkostnaði.
Einn af sérfræðingum hins virta skóla London School of Economics spáir því nú að spænska ríkið muni óska eftir neyðaraðstoð frá ESB/AGS/Seðlabanka Evrópu í haust en þá þurfa Spánverjar að endurfjármagna 27 milljarða evra í lánum.
En þar til viðbótar hljóta að vakna spurningar um getu annarra evruríkja til að koma Spáni til aðstoðar. Peningarnir eru ekki óþrjótandi og þýzkur almenningur er orðinn þreyttur á að lána peninga til annarra þjóða. Það sama á við um Finna og Hollendinga og vafalaust fleiri þjóðir á evrusvæðinu. Og jafnvel þótt stjórnvöld vilji er ekki víst að þau treysti sér til af pólitískum ástæðum að ráðast í þá kostnaðarsömu aðstoð, sem líklegt er að Spánverjar þurfi á að halda.
Róm brennur en þeir vita ekki af því í höfuðstöðvum Samfylkingarinnar. Vita Jóhanna og Össur af því?